# Musica

|  |  |
| --- | --- |
|  | Iste articlo ye en proceso de cambio enta la ortografía oficial de Biquipedia (la *Ortografía de l'aragonés* de l'Academia Aragonesa d'a Luenga). Puez aduyar a completar este proceso revisando l'articlo, fendo-ie los cambios ortograficos necesarios y sacando dimpués ista plantilla. |

A **musica** ye a la vegada :

* A disciplina que estudia os comencipios de l'harmonía y as relacions d'os sonius entre ellos.
* L'arte de combinar os sonius, os silencios y o tiempo d'una maniera goyosa a l'oyiu.
* Un lenguache universal con o que un emisor transmite determinatos feitos y sentimientos a traviés d'una secuencia de sonius.
* Un modo d'expresión socio-cultural que s'alaceta en a combinación de ritmo y melodía ta obtener cualcosa agradable a l'oyiu.
* Combinación voluntaria y intencional de sonius y silencios feita por un ser humán que enanta expresar una verdat.

## Etimolochía

A palabra *musica* ye un helenismo amprau por l'idioma latín dende μουσική, que tien relación con as palabras *musa* y *museu* y que plega a las luengas romances como un cultismo, d'astí que conserve o fonema /k/ en *-ica* sin sonorizar en *-iga* u *-ega*. Manimenos en aragonés no conserva a pronunciación esdrúixula latina, y ye palabra plana, tarcual documentó Alwin Kuhn en cheso a primers d'o sieglo XX, cuan l'aragonés yera una luenga vital en tot l'Alto Aragón encara que no bi hese garra forma standarizada ni prebatina de normalización.

En aragonés medieval s'escribe cuasi siempre *musica* y *musico*, asinas lo veyemos en as traduccions heredianas y en o *Libro d'el Trasoro*:

Et por aq(ue)sta Razo(n) Ercules çertificado de todas aquestas cosas dizen que leuo consi a Traxilio que era el mellor maestro de **musica** que se trobas en toda aq(ue)lla p(ro)uincia, **musica** es el arte de ca(n)tar, & leuolo co(n)si por amor que fues ca(n)ta(n)do por la mar
es **mussica** q(ue) nos a muestra a ffer voz e ssones en cancion(e)s e en citolas e en organos e en ot(r)os sturme(n)tes acordabl(e)s vnos cont(r)a los ot(r)os por deleyt de gentes o enlas eglesias por el se(r)ujçio de n(uest)ro sen(n)yor dios
Tamién veyemos escrito *musica* y *musico* a zaguers d'o sieglo XV en Zaragoza, en os zaguers textos en aragonés:

Item a XVIIII d'agosto die a los ministreles **musicos** del senyor principe que stubieron en la representacion de la Puerta Cinecha(1492)
en el dicho anyo mil CCCCLXXXVII en el concertar la **musica** y representacion que se fizo a la Puerta Cineja (1489)
En os residuos d'aragonés d'as provincias de Teruel y Zaragoza queda un derivau feito a partir de musica con o diminutivo orichinal en aragonés *musiqueta* dica en zonas a on se fa servir *-ico*.

A pronunciación vulgarizada *mosica* se fa servir muito en aragonés escrito de zaguers d'o sieglo XX sobre tot baixo a erronia concepción que por estar diferent d'a forma estándard en castellano representa una forma orichinal aragonesa. De feito a pronunciación *mosica* se da en rechistros populars tanto en aragonés como en castellano, como muitas d'as variacions espontanias de vocals (*civil* y *cevil*, *sindicato* y *sendicato*), y no son significativas de garra lei fonetica que faigan diferents determinadas luengas romances.

## Notas

## Referencias

## Se veiga tamién

* Mordent.
* Fegura musical.